**A Földművelésügyi Minisztérium**

**pályázati kiírása**

ebrendészeti telepet működtető civil szervezetek és települési önkormányzatok számára

A Földművelésügyi Minisztérium, mint támogató (a továbbiakban: FM) a civil szervezetek és a települési önkormányzatok állatvédelem területén végzett hasznos tevékenységét elismerve, a Magyarország 2017. évi központi költségvetéséről szóló 2016. évi XC. törvény 1. számú melléklet XII. Földművelésügyi Minisztérium fejezetének 20/03/35/00 szám alatti jogcímcsoportban lévő „Állatvédelem támogatása” előirányzat terhére, az államháztartásról szóló 2011. évi CXCV. törvény (a továbbiakban: Áht.), az államháztartásról szóló törvény végrehajtásáról szóló 368/2011. (XII.31.) Kormányrendelet (a továbbiakban: Ávr.) alapján, továbbá összhangban az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvénnyel, valamint a Magyarország helyi önkormányzatairól szóló 2011. évi CLXXXIX. törvénnyel, az alábbiakban nyilvános pályázati felhívást tesz közzé engedélyezett, illetve nyilvántartásba vett ebrendészeti telepeket működtető civil szervezetek és települési önkormányzatok részére.

A pályázati felhívás a lentebb felsorolt jogszabályok és közjogi szervezetszabályozó eszközök alapján készült, amelyek a pályázati eljárás, valamint a támogatott tevékenység megvalósítása és a támogatás eredményeként létrejövő eredmény fenntartása során kötelezően betartandók:

* az állatok védelméről és kíméletéről szóló 1998. évi XXVIII. törvény;
* az élelmiszerláncról és hatósági felügyeletéről szóló 2008. évi XLVI. törvény;
* Magyarország 2017. évi központi költségvetéséről szóló 2016. évi XC. törvény (Kvtv.);
* az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény (továbbiakban: Civil tv.);
* Magyarország helyi önkormányzatairól szóló 2011. évi CLXXXIX. törvény;
* az Áht.;
* az Ávr.;
* az Állategészségügyi Szabályzat kiadásáról szóló 41/1997. (V. 28.) FM rendelet;
* a fejezeti és központi kezelésű előirányzatok kezelésének és felhasználásának szabályairól szóló 24/2015. (V. 26.) FM rendelet;
* a minisztérium fejezeti kezelésű előirányzataiból pályázati úton vagy egyedi döntés alapján pénzeszköz- vagy előirányzat-átadással biztosított támogatások kapcsán elszámolható költségekről, a támogatások felhasználása ellenőrzésének és a beszámolók összeállításának szabályairól szóló 1/2016. (I.22.) FM utasítás;
* a XII. Földművelésügyi Minisztérium költségvetési fejezethez tartozó és központi kezelésű előirányzatokkal kapcsolatos gazdálkodásról szóló 16/2015. (IX. 30.) FM utasítás;
* a Földművelésügyi Minisztérium Szervezeti és Működési Szabályzatáról szóló 1/2017. (IV.28.) FM utasítás.

1. **A pályázati támogatás célja**

Engedélyezett vagy nyilvántartásba vett ebrendészeti telepek modernizációja, bővítése; a telepen található állatok tartási körülményeinek javítása és örökbefogadási esélyük növekedése.

1. **A támogatás a fenti céllal egyezően az alábbi kiadásokra igényelhető**

A fenti célokkal összhangban az alábbi tevékenységtípusokra és azok megvalósításának költségeire igényelhető a támogatás:

1. a fejlesztéssel érintett telephelyen található épületek és építmények külső és belső felújításához, bővítéséhez, korszerűsítéséhez kapcsolódó munkák;
2. területrendezés;
3. az állatok tartására szolgáló helyek (kennelek, boxok) korszerűsítése;
4. férőhelyek bővítése, új kennelek építése;
5. az állatorvosi vizsgálat és alapvető állatorvosi beavatkozások elvégzésére alkalmas helyiség kialakítása;
6. orvosi eszközök, itatók, etetők, chipleolvasó beszerzése.

A pályázat keretében az előző pontokban meghatározott tevékenységeken túlmenően más tevékenység nem támogatható. Különösen nem támogathatók a következő tevékenységek:

* az állatok elhelyezésére szolgáló kennelek belső festése, fóliázása;
* kennelek közötti elválasztásra OSB/forgács lapok elhelyezése;
* a kennel beton alapjához saválló cement és minimum C/12 minőségű betontól eltérő alap használata;
* a kedvezményezett szervezet, vagy az ebrendészeti telep általános működési költsége.

Egy pályázaton belül legalább egy tevékenységtípust (célkitűzést) meg kell jelölni, de több is teljesíthető!

1. **A pályázók köre**

Pályázatot azon

3.1. **civil szervezetek** nyújthatnak be, amelyek az alábbi feltételeknek eleget tesznek:

1. 2015. január 1. előtt jogerősen Magyarországon bejegyeztek;
2. tevékenységüket Magyarországon végzik;
3. létesítő okiratukban az állatvédelem, mint cél és tevékenység nevesítve szerepel a pályázat kiírásának időpontjában;
4. a Civil tv. alapján civil szervezetnek minősülnek;
5. 2015. és 2016. évben ténylegesen állatvédelmi tevékenységet folytattak;
6. az általuk működtetett ebrendészeti telepet még 2015. január 1. előtt engedélyezték vagy vették nyilvántartásba;
7. a telep ebrendészének/ebrendészeinek még 2015. január 1. előtt engedélyezték vagy nyilvántartásba vették ebrendészeti tevékenységének végzését;
8. az Áht. 50. § (1) a) pontja alapján megfelel a rendezett munkaügyi kapcsolatok követelményeinek;
9. az Áht. 50. § (1) c) pontja alapján átlátható szervezetnek minősül;
10. nincs esedékessé vált és még meg nem fizetett adótartozása – ide nem értve az önkormányzati adóhatóság hatáskörébe tartozó adókat –, valamint járulék-, illeték- vagy vámtartozása (a továbbiakban együtt: köztartozás).

3.2. **települési önkormányzatok** nyújthatnak be, akik az alábbi feltételeknek eleget tesznek:

a) az általuk működtetett ebrendészeti telepet még 2015. január 1. előtt engedélyezték vagy vették nyilvántartásba;

b) a telep ebrendészének/ebrendészeinek még 2015. január 1. előtt engedélyezték vagy nyilvántartásba vették ebrendészeti tevékenységének végzését;

c) a 2016. évi éves költségvetési beszámolót határidőben benyújtotta és az elfogadásra került.

1. **Nem pályázhatnak:**
2. magánszemélyek,
3. baráti társaságok,
4. közalapítványok,
5. civil társaságok,
6. köztestületek,
7. non-profit gazdasági társaságok,
8. egyházi jogi személyek, illetve ezek jogi személyiséggel rendelkező szervezetei,
9. pártok,
10. gazdasági társaságok.
11. **A támogatás formája és a finanszírozás módja**

A támogatás egyszeri, vissza nem térítendő, mértéke legfeljebb az összes elszámolható költség 100%-a. A támogatási összeg a jelen pályázati felhívás 11. pontjában írtak szerint egyösszegű előlegfinanszírozás formájában kerül átutalásra a pályázó bankszámlájára, melynek szerződés szerinti felhasználásáról utólag kell beszámolni. Saját forrás biztosítása nem feltétel.

1. **A támogatás forrása, az elnyerhető támogatás mértéke**

A jelen pályázattal meghirdetett támogatásra a Magyarország 2017. évi központi költségvetéséről szóló 2016. évi XC. törvény XII. Földművelésügyi Minisztérium fejezetének a 20/03/35/00 szám alatti jogcímcsoport szerinti „Állatvédelem támogatása” előirányzat keretösszegéből 15.000.000 Ft áll rendelkezésre. Az FM fenntartja magának a jogot, hogy a hatályos költségvetési törvény alapján a támogatási keretösszeget – a felhívás külön módosítása nélkül – megváltoztassa.

Az egy pályázattal elnyerhető vissza nem térítendő támogatás összege 1.000.000 forinttól 5.000.000 forintig terjedhet. 1.000.000 Ft-nál alacsonyabb támogatási összegre értékelt pályázatot támogatni nem lehet. Amennyiben az összköltség meghaladja az igényelhető támogatás összegét, a különbözetet adó részt a pályázónak önrészből kell fedeznie, és ez esetben az önrész összegével is dokumentált módon kell elszámolnia.

1. **A pályázat benyújtásának módja, helye és határideje**

**Minden pályázó csak egy pályázatot nyújthat be. A pályázat benyújtása díjmentes.** A pályázó által megadott email-címmel kapcsolatos kockázatokat (pl. hibásan megadott cím, olvasatlan vagy átirányított e-mailek) minden esetben a pályázó viseli!

A pályázatot **postai úton, zárt borítékban,** – a borítékon feltüntetve: „Ebrendészeti telepek korszerűsítése pályázat” – **tértivevényes postai küldeményként** az FM Élelmiszerlánc-felügyeleti Főosztályához (Levelezési cím: Földművelésügyi Minisztérium Élelmiszerlánc-felügyeleti Főosztály, 1055 Budapest, Kossuth Lajos tér 11.) **2017. július 31-ig (postabélyegző kelte)** lehet az alábbiak szerint benyújtani:

1. az **Adatlapot kettő eredeti példányban, a többi kötelezően csatolandó mellékletet egy példányban, minden oldalt cégszerűen aláírva** kell benyújtani,
2. a pályázatot a fentieken túl az a) pont szerinti dokumentumok szkennelt változataként, az [effo@fm.gov.hu](mailto:effo@fm.gov.hu) címre elektronikusan is meg kell küldeni úgy, hogy az adatlap, az alapító okirat, vagy alapszabály, illetve a többi melléklet külön fájlként kerüljön csatolásra.
3. **A pályázat formai és tartalmi követelményei**

**A pályázat az adatlapból** (pályázati felhívás 1. sz. melléklete) **és a mellékletekből áll.**

**A pályázati adatlap szerkezete és tartalma nem változtatható!**

A pályázathoz az alábbi mellékleteket kell csatolni:

Másolatban, a pályázó képviselője által hitelesített példányban:

1. az ebrendészeti telep működési engedélyét vagy a nyilvántartásba vételt igazoló dokumentumot;
2. az ebrendészeti tevékenység végzésére feljogosító engedélyt vagy a tevékenység nyilvántartásba vételét igazoló dokumentumot;
3. a fejlesztéssel érintett ingatlanra vonatkozó elektronikus tulajdoni lap másolatot, amennyiben a fejlesztéssel érintett ingatlan nem a pályázó tulajdonában van, a bérleti szerződést és a tulajdonosi hozzájáruló nyilatkozatot;
4. a telepen megfigyelésre elhelyezett állatokról vezetett nyilvántartást a 2015. és 2016. évekre vonatkozóan;
5. a telepre szállított állathullákról vezetett nyilvántartást a 2015. és 2016. évekre vonatkozóan;
6. a pályázó szervezet létesítő okiratát.

Eredetiben:

1. a pályázó települési önkormányzatot kivéve 30 napnál nem régebbi igazolást a pályázó bírósági nyilvántartásba vételéről (bírósági végzés vagy kivonat);
2. a képviseletre jogosult személy pénzügyi intézmény (bank) által igazolt, ügyvéd által ellenjegyzett vagy közjegyző által hitelesített aláírás mintáját vagy az aláírás minta közjegyző által hitesített másolatát;
3. a pályázó bankszámlájának vezetéséről a számlavezető pénzintézet 30 napnál nem régebbi igazolását a számlaszám megjelölésével, vagy a szervezet képviselője által hitelesített bankszámlaszerződést;
4. a fennállást igazoló okiratban meghatározott képviselőtől eltérő képviselet esetén a pályázó képviselőjének aláírási jogosultságát igazoló - közokiratnak vagy teljes bizonyító erejű magánokiratnak minősülő - okiratot, mely nem lehet régebbi, mint a benyújtását megelőző 30 nap;
5. az adatlapot (Felhívás 1. számú melléklete);
6. a költségtervet (Felhívás 2. számú melléklete);
7. a pályázó nyilatkozatait (Felhívás 3. számú melléklete);
8. települési önkormányzat esetében a 2016. évi éves költségvetési beszámoló elfogadásáról szóló határozat kivonatát;
9. a pályázó által kitöltött átláthatósági nyilatkozatot (Felhívás 4. számú melléklete);
10. amennyiben a pályázó a pályázatához saját forrást (önrészt) biztosít, úgy az önrész meglétét igazoló dokumentumot.

A pályázatot a fenti sorrend figyelembevételével, a jelen pályázati felhívás mellékleteinek (Felhívás 18. pont) igénybevételével kérjük készíteni, csatolva hozzá az egyéb fent felsorolt mellékleteket.

1. **A pályázat elbírálásának rendje és értékelési szempontok**

A pályázattal kapcsolatban **hiánypótlásra nincs lehetőség.**

A pályázati felhívásban rögzítetteknek, a vonatkozó jogszabályoknak, valamint a formai szempontoknak nem megfelelő pályázatok szakmai értékelésre nem bocsáthatóak.

**Formai szempontból kizáró okok:**

1. nem tartozik a 3. pont szerinti kedvezményezetti körbe
2. hibásan, hiányosan, nem előírt formátumban, vagy határidő után benyújtott pályázat, illetve ha a pályázat feltételeként előírt és a pályázathoz csatolt nyilatkozatot a pályázó visszavonja;
3. az igényelt költségvetési támogatás összege meghaladja a maximálisan igényelhető 5.000.000 Ft-ot, vagy nem éri el az 1.000.000 Ft-ot;
4. ha a pályázat a jelen pályázati felhívásban jelzett célokkal nincs összhangban;
5. a pályázó a jelen pályázat kiírását megelőző években az államháztartás bármely alrendszeréből folyósított támogatást a támogatási szerződésben megjelölt céltól részben vagy egészben eltérő célra használta fel, avagy azzal nem, vagy nem megfelelően számolt el;
6. a pályázó nem felel meg az Áht. 50. § (1) bekezdés szerinti feltételeknek (rendezett munkaügyi kapcsolatok és átláthatóság);
7. a pályázónak állami, illetőleg önkormányzati adóhatóság felé jogerősen megállapított, lejárt köztartozása van;
8. jogerős végzéssel elrendelt felszámolási, csőd-, végelszámolási vagy egyéb – a megszüntetésére irányuló, jogszabályban meghatározott – eljárás alatt áll;
9. a támogatási döntés tartalmát érdemben befolyásoló valótlan, hamis vagy megtévesztő adatot szolgáltatott vagy ilyen nyilatkozatot tett;
10. a pályázóval szemben nem állnak fenn az Áht. 48/B. § szerinti kizáró okok.

A pályázatok formai-tartalmi ellenőrzését a pályázatokat fogadó Élelmiszerlánc-felügyeleti Főosztály, a döntésre vonatkozó javaslat összeállítását a szakértőkből álló Bíráló Bizottság végzi. Támogatás a rendelkezésre álló forrás kimerüléséig adható.

**Tartalmi értékelés**

Az értékelés szempontjait képezik különösen: az ebrendészeti telep engedélyezésének vagy nyilvántartásba vételének időpontja, a telepen tartott, illetve az örökbeadott állatok száma, az ott található állatok jóléte és örökbeadása érdekében végzett tevékenység, a tervezett beruházások megvalósíthatósága és állatvédelmi haszna.

A pályázatokkal kapcsolatos döntést a benyújtási határidő leteltétől számított 60 naptári napon belül a Földművelésügyi Miniszter (a továbbiakban: Miniszter) írásban hozza meg. A Minisztert döntésében a Bíráló Bizottság javaslata segíti, ami egyesíti magában a tárca szakmai véleményét és a civil szervezetek delegáltjainak egységes javaslatát.

A megszülető döntés lehet: támogatás, feltételes támogatás (ún. tartaléklista), elutasítás. Az igényelt támogatási összegnél kisebb összegű támogatás is nyújtható; kisebb összeg esetén a szerződéskötés feltétele a módosított költségvetés benyújtása és annak elfogadása.

A Miniszteri döntés eredménye a 16/2015. (IX. 30.) FM utasításnak megfelelően a döntéstől számított 15 napon belül az FM hivatalos honlapján közzétételre kerül (<http://www.kormany.hu/hu/dok>), valamint minden pályázó elektronikus levélben értesítést kap a pályázatáról hozott döntésről, a megítélt támogatás összegével és a szerződéskötési feltételekről, elutasítás esetén annak indokának megjelölésével.

A pályázó – a rá vonatkozó adatok tekintetében – jogosult betekinteni a pályázat elbírálásával összefüggésben keletkezett bírálati jegyzőkönyvbe.

1. **Szerződéskötés**

A nyertes pályázót a miniszteri döntést követő 15 naptári napon belül az FM Élelmiszerlánc-felügyeleti Főosztálya értesíti a szerződéskötés feltételeiről a pályázati adatlapon megjelölt elektronikus címen.

A szerződést – a megkötéséhez szükséges valamennyi feltétel teljesülése esetén – a nyertes pályázóval a minisztérium képviseletében eljáró kötelezettségvállaló személy köti meg.

A szerződés megkötésére a támogatásról szóló értesítésben meghatározott időtartam, de legfeljebb a döntésről szóló **elektronikus** **értesítés kézhezvételétől számított 30 naptári nap áll a rendelkezésére**, mely az Ávr. 73. § (2) bekezdése alapján, kérésre és indokolt esetben további 30 naptári nappal meghosszabbítható. A támogatásról szóló döntés hatályát veszti, ha a támogatásról szóló értesítés kézhezvételétől számított 60 naptári napon belül, a pályázónak felróhatóan nem jön létre a támogatási szerződés.

A döntést követően a szerződés megkötésének általános feltételeit, valamint az elszámolásra vonatkozó előírásokat jelen pályázati kiírás tartalmazza.

**Biztosíték**

A pályázó köteles a támogatási szerződés megkötése feltételéül az ellenőrzés alapján megállapított, vagy fel nem használt támogatás és annak kamatai visszafizetésének biztosítékául valamennyi azonnali beszedéssel megterhelhető bankszámlájára a Földművelésügyi Minisztérium javára azonnali és egyéb feltételek nélküli, legfeljebb 35 napra való sorba állítási határidőt meghatározó beszedési megbízás lehetőségét biztosító felhatalmazó levelet benyújtani, számlaszámonként 1-1 db eredeti példányban.

1. **A támogatás kifizetése**

A támogatás kifizetésére a támogatási szerződésben rögzítettek elfogadása és a szerződés mindkét fél részéről történő aláírását (hatálybalépését) követő 30 napon belül, egyösszegű előlegként kerül sor.

1. **Szerződés-módosítás, adatváltozás, szerződéstől való elállás, szerződés felmondása**

A támogatási szerződés módosítása az indokok felsorolásával – **a költségvetési támogatás költségterve, a költségvetési támogatás felhasználásának kezdő időpontja és véghatárideje, valamint az elszámolási határidő tekintetében** – az eredeti támogatási szerződésben a költségvetési támogatás felhasználására meghatározott véghatáridő letelte előtt legalább 15 nappal írásban (postai úton, vagy szkennelve emailen) az FM Élelmiszerlánc-felügyeleti Főosztályánál kezdeményezhető. Jelen pályázati kiírásban meghatározott, a költségek elfogadásának kezdő időpontja korábbi időpontra nem módosítható. A módosítási kérelem nem irányulhat a támogatott tevékenység eredeti céljának megváltoztatására és a már megítélt támogatási összeg növelésére, kivéve ha a többlet költségvetési támogatás biztosítása az Ávr. 95. § (2) bekezdése alapján indokolt.

A költségtervben szereplő sorok közötti eltérés szerződésmódosítást nem igénylő mértéke legfeljebb ±20%, mely eltérést a beszámolóban indokolni kell. Amennyiben a +20%-nál nem nagyobb mértékű eltérés összege meghaladja az 500 000 forintot, vagy az eltérés mértéke meghaladja a 20%-ot, a szerződést módosítani kell, amit a pályázónak a fent nevezett módon kell kezdeményeznie.

A pályázónak a támogatási szerződésben rögzített feltételekben, illetve a saját adataiban bekövetkezett változásokat a tudomására jutástól számított 8 napon belül írásban jeleznie kell az FM Élelmiszerlánc-felügyeleti Főosztályának. A közlés elmulasztása szerződésszegésnek minősül.

Az Ávr. 96. §-a szerinti esetekben az FM a támogatási szerződéstől elállhat, azt felmondhatja vagy kezdeményezheti annak módosítását.

Az FM jogosult a szerződéstől való elállás, vagy a szerződés felmondása nélkül írásos felszólítással intézkedni a költségvetési támogatás részleges – a jogszabálysértéssel, illetve a nem rendeltetésszerű vagy szerződésellenes felhasználással arányos mértékű – visszafizettetéséről. A jogosulatlanul igénybevett támogatás összegét az Áht. 53/A. § (2) bekezdése szerinti kamattal növelt összegben kell visszafizetni az FM számlájára. (Ávr. 96- 99. §)

1. **A támogatás felhasználásának feltételei, elszámolható, nem elszámolható költségek**
2. Az elnyert támogatás kizárólag a támogatott pályázatban megjelölt célra, a beszámoló tájékoztató figyelembevételével összeállított költségtervben részletezett költségekre használható fel;
3. a támogatási szerződésben rögzített időszakban – de legkorábban a pályázat benyújtási határidejének leteltét követő naptól, tehát **2017. augusztus 1-től, 2018. március 31-ig** felmerülő költségekre használható fel;
4. a támogatás terhére elszámolható számlákat és bizonylatokat a támogatott szervezet nevére és székhelyére kell kiállítani;
5. a 100.000,- forintot meghaladó értékű árubeszerzésre vagy szolgáltatás megrendelésére vonatkozó szerződés kizárólag írásban köthető meg;
6. bruttó 300.000,- forintot meghaladó értékű áru beszerzése vagy szolgáltatás igénybevétele legalább 3 árajánlat bekérése és ezek alapján történő kiválasztás, vagy a kedvezményezett szervezet beszerzési szabályzata alapján történhet;
7. a bruttó 300.000 forint összeghatárt meghaladó összegű számlák csak bankon keresztül történő kiegyenlítéssel számolhatók el a támogatás terhére;
8. nem számolhatóak el azok a költségek, amelyek a támogatást elnyert pályázó képviselője, vezető tisztségviselője vagy ezek nevében nyilatkozattételre jogosult személy vagy mindezeknek a Polgári Törvénykönyvről szóló 2013. évi V. törvény 8:1. § (1) bekezdés 1. pontjában meghatározott közeli hozzátartozója érdekeltségi körébe tartozó vagy részesedési viszonyban álló társaság közreműködésével kerülnek felhasználásra;
9. a támogatás segítségével létrehozott vagyon (tárgyi eszköz, immateriális jószág) a beszerzéstől számított öt évig nem idegeníthető el, a pályázó köteles azt megőrizni és a támogatás célja szerint rendszeresen használni. A támogatásból létrehozott vagyon 5 év előtti elidegenítéséhez az FM hozzájárulását kell kérni, illetve amennyiben az az előírt megőrzési vagy fenntartási időszak letelte előtt megsemmisül, vagy azt eltulajdonítják, a kedvezményezett köteles azt saját forrásból pótolni, a pótlást megfelelő dokumentumokkal igazolni és az így keletkezett vagyont a támogatásból eredetileg beszerzett vagyon elidegenítési tilalmi idejének lejártáig megőrizni, ellenőrzés alkalmával azt bemutatni;
10. a támogatott tevékenység megvalósulási helyszíne a Pályázó saját vagy bérelt telephelye lehet. Amennyiben az ingatlan nincs a Pályázó tulajdonában, abban az esetben minimum 5 évre szóló bérleti szerződés, valamint a tulajdonosi hozzájárulás szükséges;
11. az államháztartás központi alrendszeréből kapott más támogatás esetén az elnyert „ebrendészeti telepek korszerűsítése” támogatás nem tekinthető saját forrásnak (Ávr. 75. § (4a) bek.);
12. Pályázó köteles a költségvetési támogatás felhasználását – ha ennek a közbeszerzésekről szóló törvény szerinti feltételei fennállnak – közbeszerzés alkalmazásához kötni.
13. **Elszámolás, beszámolási kötelezettség, a teljesítés ellenőrzése**

A pályázó a támogatott program megvalósításáról, az elnyert támogatási összeg szerződésben rögzített feltételeinek, illetve az ide vonatkozó jogszabályoknak megfelelő felhasználásáról a 13./b) pont szerinti befejezési határidőt, azaz 2018. március 31-ét követő 30 naptári napon belül, **2018. április 30**-ig köteles a támogatási szerződésben meghatározott szempontok szerint szakmai beszámolót és pénzügyi elszámolást (a továbbiakban együtt: beszámoló) készíteni és azt az FM Élelmiszerlánc-felügyeleti Főosztályához egy eredeti, aláírt példányban megküldeni.

A beszámolót a minisztérium fejezeti kezelésű előirányzataiból pályázati úton vagy egyedi döntés alapján pénzeszköz- vagy előirányzat-átadással biztosított támogatások kapcsán elszámolható költségekről, a támogatások felhasználása ellenőrzésének és a beszámolók összeállításának szabályairól szóló 1/2016. (I.22.) FM utasítás (1/2016. (I.22.) FM utasítás) 1. mellékletének 1. függelékében szereplő általános tájékoztatóban foglaltak figyelembevételével kell összeállítani.

**Az elszámolható,** illetve a pályázat keretében **nem elszámolható költségek** részletes megnevezését **a pályázati kiírás 2. pontja, valamint a fentebb hivatkozott általános tájékoztató** tartalmazza, továbbá:

1. a beszámolóból egyértelműen ki kell tűnnie, hogy a támogatás a pályázatban meghirdetett, valamint a támogatási szerződésben rögzített és vállalt célokra, feladatokra került felhasználásra,
2. a kötelezettségek teljesítését, a támogatás rendeltetésszerű felhasználásának szakmai ellenőrzését az FM Élelmiszerlánc-felügyeleti Főosztálya végzi,
3. a beszámolóval kapcsolatban **egyszeri**, 15 napos hiánypótlásra van lehetőség.

A támogatás felhasználásának ellenőrzése 1/2016. (I.22.) FM utasításban foglaltak szerint történik. A beszámoló elfogadását követően a szakmai teljesítésigazolást az Élelmiszerlánc-felügyeleti Főosztály adja ki.

Amennyiben a beszámoló csak részben fogadható el, a jogosulatlanul felhasznált támogatás összegét az Ávr. 98. § (5) bekezdésében foglaltak szerint kell visszafizetni.

Ha a pályázó önhibájából, felszólítás ellenére sem tett eleget a jogszabályban vagy a kötelezettségvállalás dokumentumában meghatározott valamely kötelezettségének, a Miniszter a pályázót legfeljebb 3 évre kizárja a Kvtv. 1. melléklet XII. Földművelésügyi Minisztérium fejezet 20. címébe sorolt fejezeti kezelésű előirányzatok támogatási rendszeréből.

A beszámoló elfogadásáról és a felhatalmazó levél/levelek visszavonásáról az FM Élelmiszerlánc-felügyeleti Főosztálya levélben értesíti a pályázót.

1. **Tájékoztatás, kapcsolattartás**

A pályázati felhívással kapcsolatban az FM Élelmiszerlánc-felügyeleti Főosztálya, illetve kijelölt munkatársai látnak el ügyfélszolgálati tevékenységet, amelynek keretében tájékoztatást adnak és segítséget nyújtanak a pályázatok benyújtásával, a szerződéskötéssel, illetve az elszámolással kapcsolatosan.

**Elérhetőségek:**

Földművelésügyi Minisztérium

Élelmiszerlánc-felügyeleti Főosztály

Telefonszám: 06 1 79 53762

E-mail címek: [effo@fm.gov.hu](mailto:effo@fm.gov.hu)

1. **Kifogás**

A Miniszteri döntéssel szemben jogorvoslatnak nincs helye.

Amennyiben a pályázó úgy ítéli meg, hogy a pályázati eljárás, a támogatási döntés meghozatala, a támogatási szerződés megkötése, a költségvetési támogatás folyósítása, illetve annak esetleges visszakövetelése jogszabálysértő, vagy a pályázati kiírásba, illetőleg a támogatási szerződésbe ütközik – akkor az Ávr. 102/D. §-a alapján kifogást nyújthat be.

A kifogás benyújtására a kifogásolt intézkedéshez vagy mulasztáshoz kapcsolódóan megállapított határidőn belül, ennek hiányában az arról való tudomásszerzéstől számított tíz napon belül, de legkésőbb az annak bekövetkezésétől számított 30 napon belül, írásban van lehetőség. A kifogás benyújtására nyitva álló határidő elmulasztása miatt igazolási kérelem benyújtásának helye nincs.

A kifogásnak tartalmaznia kell:

1. a kifogást tevő nevét, székhelyét vagy lakcímét, a nem természetes személy kifogást tevő képviselője nevét,
2. a kifogással érintett pályázat vagy támogatási szerződés azonosításához szükséges adatokat,
3. a kifogásolt intézkedés vagy mulasztás meghatározását,
4. a kifogás alapjául szolgáló tényeket és a kifogásolt vagy elmaradt intézkedéssel megsértett jogszabályi rendelkezés pontos megjelölését,
5. nem elektronikus úton történő kapcsolattartás esetén a kifogást tevő aláírását.

A kifogás elbírálása az Ávr. 102/D. § (5) – (7) bekezdései, valamint a 16/2015. (IX. 30.) FM utasítás 51. §-ban foglaltak alapján történik.

A kifogás tárgyában hozott döntés ellen további kifogás előterjesztésének vagy más jogorvoslat igénybevételének nincs helye.

1. **Nyilvánosság, adatszolgáltatás, ellenőrzés-tűrés**

17.1. Az Áht. 56/B. § alapján a Kincstár a költségvetési támogatásokról monitoringrendszert működtet. A pályázó tudomásul veszi, hogy az FM az Áht. 56/C. § szerinti adatokat a monitoringrendszerbe történő kezelésre átadja. Az így kezelt adatok a támogatási döntés naptári évének utolsó napjától számított öt év elteltével törölhetők.

17.2. Az információs önrendelkezési jogról és az információszabadságról szóló 2011. évi CXII. törvény alapján pályázó a pályázat beadásával hozzájárul ahhoz, hogy az adatai az FM adatbázisába bekerüljenek.

17.3. A pályázat szabályszerűségének és a támogatás rendeltetésszerű felhasználásának ellenőrzése érdekében a pályázó köteles az FM, valamint a jogszabály alapján ellenőrzésre jogosult szervek ellenőrzését tűrni és segíteni, a támogatással kapcsolatos eredeti dokumentációt elkülönítetten kezelni, a költségeket elkülönítetten nyilvántartani.

1. **Felhívás mellékletei**
2. számú melléklet: Adatlap
3. számú melléklet: Költségterv
4. számú melléklet: Nyilatkozatok
5. számú melléklet: Átláthatósági nyilatkozat